November 2004

**November [[2004]]**, kroonika

## [[11. november]]
*Öösel teatati Palestiina Vabastusorganisatsiooni esimehe ja Palestiina Omavalitsuse presidendi Yassir Arafati surmast Percy de Clamardi sõjaväehospidalis Pariisi lähedal. Ta suri kell 3.30 kohaliku aja järgi. Jacques Chirac käis haiglas talle viimset austust avaldamas. Arafati surnukeha viidi ühest Prantsuse sõjaväebaasist lennukiga Kairosse. Palestiina Omavalitsus kuulutas välja 40-päevase leina. Egiptus, Tuneesia, Liibanon, Liibüa, Maroko, Jeemen ja Jordaania kuulutasid välja kolmepäevase leina. Palestiina Vabastusorganisatsiooni Täitevkomitee valis ühehäälselt PLO esimeheks Mahmoud Abbasi. Palestiina omavalitsuse ajutiseks presidendiks vannutati parlamendi spiiker Rawhi Fattuh. Al-Fatahi juhiks sai Farouk Kaddoumi, Palestiina Omavalitsuse julgeolekuministriks Ahmed Qurei.
*Iisraeli politsei teatas, et Iisraeli tuumasaladuse avalikustaja Mordechai Vanunu on taas arreteeritud kahtlustatuna salajase informatsiooni edastamises.
*Leedu parlament ratifitseeris Euroopa põhiseaduse lepingu (84 poolt, 4 vastu, 3 erapooletut). Tegemist oli esimese riigiga, mis selle heaks kiitis.

## [[22. november]]
*Ukraina presidendivalimised: Ukraina pealinnas Kiievis toimusid presidendikandidaat Viktor Juštšenko toetajate massimeeleavaldused. Juštšenko toetajad kogunesid Iseseisvuse väljakule ja väitsid, et nad on valimised võitnud. Demonstrandid ummistasid väljaku ja peatänava. Juštšenko kutsus üles kodanikuallumatusele ning väitis, et valimistulemusi võltsitakse. Keskvalimiskomisjon kuulutas võitjaks peaminister Viktor Janukovõtši. Ametlikel andmetel olid üle 99% sedelitest kehtivad ning Janukovõtš sai 49,4% ja Juštšenko 46,7% häältest. Juštšenko kutsus oma pooldajaid üles valimistulemuste võltsimise vastu protesteerima. Kiievi ja Lvivi linn ei tunnistanud Janukovõtši võitu. Kiievi linnanõukogu kutsus ka parlamenti üles valimistulemust mitte tunnustama. OSCE vaatlejad ei pidanud valimiste lõppvooru rahvusvahelistele standarditele vastavaks. USA vaatleja senaator Richard Lugar rääkis organiseeritud valimispettusest. Euroopa Liit kutsus Ukrainat üles valimistulemused läbi vaatama. Venemaa aktsepteeris tulemust. Liiklusmiilits peatas ligi 100 bussist koosneva kolonni, mis tõi Lvivist meeleavaldajaid. Õhtul kutsus Juštšenko staabi ametnik Julija Tõmošenko inimesi üles korraldama järgmisel päeval presidendipaleele tormijooksu, et võimud tunnustaksid Juštšenko võitu.
*Iraani tuumaprogramm: Iraani riigitelevisioon teatas, et uraani rikastamise programm on peatatud.
*Uus Euroopa Komisjon alustas tööd. 
*Euroopa Liidu ministrid otsustasid Brüsselis, et luuakse 13 lahingugruppi. 
*USA-s Texase osariigis Houstonis Hobby lennujaamast umbes 3 km lõuna pool kukkus pisut pärast kella 6 hommikul kohaliku aja järgi alla Dallasest Love Fieldist õhku tõusnud reaktiivlennuk Gulfstream-II, mis pidi viima USA ekspresident George H. W. Bushi Ecuadori loengut pidama. Maaga kokku puutudes lennuk süttis. Pardal olnud kolm meeskonnaliiget hukkusid, maa peal keegi kannatada ei saanud. Bush jättis sõidu ära.
*Egiptuses Sharm ash-Shaykhis algas kahepäevane konverents 30. jaanuaril 2005 toimuma pidavate Iraagi valimiste asjus.  
*Tallinnas Saku Suurhallis toimus 10 000 pealtvaataja ees saksa rokkansambli Rammstein kontsert.

## [[23. november]]
*Ukraina presidendivalimised: Ukrainas Kiievis jätkusid Viktor Juštšenko toetajate protestimeeleavaldused valimistulemuste võltsimise vastu. Paljud inimesed seisid külmast hoolimata öö läbi Iseseisvuse väljakul. Bussidega viidi sinna inimese juurde Lvivist, Krimmist ja mujalt poolsaarelt. Kiievi peatänaval oli liiklus peatatud. Bessaraabia väljakule tekkis taraga ümbritsetud telklinnak, kus hommikuks oli 250 telki. Inimesed laulsid seal Ukraina hümni ja teisi rahvuslikke laule. Demonstrante kutsuti üles kogunema parlamendihoone juurde, sest õhtul pidi Ukraina parlament olukorda arutama. Ka Lvivis toimusid massimeeleavaldused. 
*Afganistanis Kabulis vabastati 28. oktoobril 2004 Kabulist arvatavasti rühmituse Muslimite armee poolt pantvangi võetud ÜRO töötajad Annetta Flanigan Põhja-Iirimaalt, Shqipe Habibi Kosovost ja Filipiinide diplomaat Angelito Nayan, kes aitasid ette valmistada presidendivalimisi. ÜRO personal viis nad ühte sõjaväebaasi, kus nende isikud tehti kindlaks ja neile tehti meditsiiniline läbivaatus. 
*Pakistani peaminister Shaukat Aziz lõpetas visiidi Sri Lankale ja alustas oma esimest ametlikku visiiti Indiasse, mis kestis kaks päeva.

## [[24. november]]
*EELK Kirikukogu valis peapiiskopiks Andres Põdra.